
A BMP-induktor tiloron metabolikus hatásai in vitro és in vivo modellben

Bevezetés: A 2-es típusú cukorbetegség patogenezisében kiemelt szerepű a vázizom csökkent glükózfelvétele. Az antivirális hatású tiloron fokozza a csont morfogenikus fehérjék (BMP-k) expresszióját, melyek egyedfejlődésben betöltött szerepe régóta ismert, friss adatok azonban felvetik szerepüket az anyagcsere szabályozásában. A BMP-k a SMAD1/5/8-SMAD4-PPARɣ úton a GLUT4 expresszióját, az inzulinjelpálya PI3K-Akt2-AS160-tengelyén pedig a plazmamembránba kihelyeződését fokozzák. Kutatásunk célja a tiloronkezelés metabolikus hatásainak vizsgálata in vitro miotubulusokon, illetve in vivo állatmodellben.
Módszerek: In vitro kísérleteinkhez ötnapos C2C12 miotubulusokat 2 vagy 5 órán keresztül tiloronnal (20 nM), majd 10 percig inzulinnal (100 nM) kezeltünk. A miotubulusok glükózfelvételét 18FDG-felvételi esszével mértük. Hathetes in vivo vizsgálatunkhoz C57BL/6 egereket kontroll, magas zsírtartalmú diéta (HFD) és HFD+tiloron (háromnaponta ip. 25mg/ttkg) csoportokba osztottuk. Hetente mértük az állatok vércukorszintjét és testtömegét, az utolsó héten glükóztolerancia-tesztet végeztünk. 18FDG-PET/MRI vizsgálattal meghatároztuk a szöveti glükózfelvétel megoszlását. A kísérlet terminálásakor mértük a hasi zsírtömeget. A fehérjeexpressziós változások vizsgálatára immunblotot végeztük.
Eredmények: Az Akt2 foszforilációja és a miotubulusok 18FDG-felvétele nőtt inzulin hatására, mely tiloron hatására tovább fokozódott. Hasonlóan emelkedett a foszfo-AS160 mennyisége a tiloronnal kezelt miotubulusokban. In vivo HFD hatására emelkedett testtömeget, éhgyomri vércukorszintet és kóros glükóztoleranciát tapasztaltunk, melyeket a tiloron mérsékelt, valamint csökkentette a hasi zsírtömeget. Fokozódott az Akt2 és AS160 aktivitása, illetve a GLUT4 expressziója a quadriceps izomban. Kezelt egyedekben emelkedett a vázizom, zsírszövet, máj és szívizom 18FDG-felvétele.
Megbeszélés: Eredményeink alapján a tiloron fokozza a GLUT4 transzlokációját szabályozó jelpálya aktivitását, in vitro inzulinérzékenyítő hatású. Továbbá, a kezelés képes enyhíteni a HFD okozta metabolikus eltéréseket. Reményeink szerint a BMP-jelpálya új antidiabetikus gyógyszerek célpontjaként szolgálhat.

